Správa zo zahraničnej pracovnej cesty - osnova
1.  Účastník ZPC:
Alena Fodorová, Mgr., Ministerstvo školstva, vedy, výskumu a športu SR, Stromová 1, 813 30 Bratislava, riaditeľka Strediska na uznávanie dokladov, AJ – pokročilý;
Dominika Zvonárová, Mgr., Ministerstvo školstva, vedy, výskumu a športu SR, Stromová 1, 813 30 Bratislava, hlavný radca, AJ – pokročilý;
2.  Zahraničná pracovná cesta:
Viedeň, Rakúsko, 27. 10. 2016
Konferencia a Workshop na tému „Common Training Principles for Engineers”. Stretnutie predstaviteľov európskych a národných inžinierskych inštitúcií, koordinátorov pre uznávanie odborných kvalifikácií a predstaviteľov ostatných kompetentných orgánov za účelom hľadania možností spoločného rámca odbornej prípravy pre inžinierov. 
3.  Rámcový program pobytu:
27. 10. 2016 - účasť na konferencii a workshope v Haus der Ingenieure, Eschenbachgasse 9,  Viedeň 

4.  Stručný priebeh rokovaní, resp. študijného pobytu: 
Európska komisia (ďalej len "komisia") v spolupráci s Európskou radou inžinierskych komôr (European Council of Engineers Chambers - ECEC) zorganizovala vo Viedni záverečnú konferenciu a workshop za účasti predstaviteľov všetkých dotknutých inštitúcií a koordinátorov pre uznávanie odborných kvalifikácií s cieľom priamo a vecne prediskutovať zrevidovaný návrh spoločného rámca odbornej prípravy pre inžinierov. Prvotný návrh bol predstavený zúčastnením stranám na workshope, ktorý komisia spolu s ECEC zorganizovala v júni tohto roka vo Viedni. Cieľom komisie bolo zaradiť jednotlivé inžinierske profesie medzi tzv. sektorové povolania – teda povolania, ktorých uznávanie kvalifikácie prebieha automatickým režimom na základe koordinácie vzdelania vo všetkých členských štátoch a tým dosiahnuť väčšiu mobilitu expertov. Ako prvý krok bolo uskutočnené dotazníkové zisťovanie všetkých možných  aspektov spoločnej odbornej prípravy. Dotazníky boli zasielané kompetentným orgánom jednotlivých členských štátov, pričom boli zamerané prioritne na záujem členských štátov o vytvorenie spoločnej odbornej prípravy, na reguláciu konkrétnej inžinierskej profesie v členskom štáte a na kvalifikačné predpoklady výkonu povolania. Po diskusiách na predchádzajúcom worshope a na základe zasielaných pripomienok, bol na úvod konferencie predstavený zrevidovaný návrh so zapracovanými pripomienkami. Keďže väčšina členských štátov dávala prednosť spoločnému rámcu odbornej prípravy (Common training framework - CTF) pred spoločným testom odbornej prípravy, nový návrh počítal už len s touto alternatívou ako efektívnejšou možnosťou v hľadaní zhody bez potreby zachádzať do detailov regulácie v danom štáte či študijných plánov. Predkladatelia návrhu prehodnotili pôvodnú myšlienku venovať sa všetkým 5 kategóriám inžinierov, preto bolo vypracované CTF len pre kategóriu stavebných inžinierov, pričom sa ráta s vytvorením 2 podkategórií – európsky licencovaný stavebný inžinier na magisterskej úrovni a európsky licencovaný stavebný inžinier na bakalárskej úrovni. K obom typom prislúchajú aj požiadavky na minimálny počet získaných ECTS kreditov, percentuálny podiel technického zamerania predmetov a dĺžka odbornej praxe. Na konferencii boli ďalej odprezentované aj praktické aspekty návrhu, napr. zodpovednosť vo vzťahu k overeniu splnenia minimálnych požiadaviek na CTF pre stavebných inžinierov zo strany žiadateľa, prípadné špeciálne regionálne nároky niektorých členských štátov (napr. seizmické inžinierstvo) či rozsah autorizácie oboch typov európskych stavebných inžinierov v hosťujúcom členskom štáte. Na záver konferencie bol naplánovaný workshop s cieľom prediskutovať si v menších skupinách tie otázky, ktoré účastníci stretnutia považovali za najkontroverznejšie. Delegácia MŠVVaŠ sa zúčastnila diskusie na tému, či nedostatočnú úroveň vysokoškolského vzdelania možno nahradiť napríklad odbornou praxou, pričom výsledkom tejto diskusie bol fakt, že drvivá väčšina diskutujúcich vrátane samotných predkladateľov bola proti nahraditeľnosti požadovanej úrovne vzdelania inými náležitosťami.
Na záver stretnutia opäť Komisia zdôraznila viaceré ciele, ku ktorým sa zaviazala pri tvorbe agendy spoločného rámca odbornej prípravy, pričom najdôležitejšie z nich sú nevytváranie nových regulovaných povolaní, nevytváranie ďalšej byrokratickej a inštitucionálnej záťaže na jednotlivé členské štáty. Následne prebehla kratšia diskusia medzi všetkými účastníkmi stretnutia a boli predostreté nasledujúce kroky. Po zapracovaní niektorých pripomienok, ktoré vznikli z diskusií na workshope, bude záverečný návrh predstavený Komisii najneskôr v decembri 2016. 
5.Odporúčané závery:
Komisia a predstavitelia ECEC poďakovali prítomným účastníkom workshopu za zaslané pripomienky k pripravovanému návrhu CTF pre stavebných inžinierov. Požadované zmeny a kritika, ktoré odzneli na stretnutí budú posúdené a relevantné pripomienky zapracované do návrhu.
6. Prehľad prinesenej dokumentácie
Pracovné materiály (prezentácie predstavené účastníkom konferencie) sú uložené na Stredisku na uznávanie dokladov o vzdelaní MŠVVaŠ SR.

7. Prínos ZPC
Účasť slovenských zástupcov všetkých oslovených inštitúcií a orgánov na workshope je dôležitá najmä pre budúcu podobu CTF pre povolanie stavebného inžiniera. Možnosť podieľať sa od začiatku na tejto agende umožňuje slovenským predstaviteľom od začiatku pripomienkovať návrh a tým meniť finálnu podobu návrhu spoločného rámca odbornej prípravy.
 
8.  Spôsob zverejnenia výsledkov

Správa zo ZPC bola zaslaná Sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní na internetových stránkach MŠVVaŠ SR. Súhlasíme so zverejnením správy na internete.

Dátum: 28. 10. 2016

Správu vypracovala:     Mgr. Dominika Zvonárová

Správu schválil:
Mgr. Alena Fodorová, riaditeľka Strediska na uznávanie dokladov o vzdelaní

Mgr. Jozef Jurkovič, generálny riaditeľ sekcie vysokých škôl